Anne-Marie Meldgaard (S), 2003-10-31:
Under forhandlingerne om en ny gymnasielov var det meget magtpåliggende for Socialdemokratiet at sikre, at unge, der ønsker at tage en hf-eksamen, også får mulighed for det, uanset hvor de bor i landet.
Med lovforslag nr. L 32 sker der en udmøntning af bl.a. det ønske.
Lovændringen giver mulighed for at tilrettelægge uddannelsesstrukturen mere fleksibelt, sådan at VUC-centrene får mulighed for at udbyde studenterkursus og den 2-årige hf-uddannelse for unge.
I de seneste år har der været drevet en sand hetz mod VUC-centrene i hele landet.
De har været udsat for nedlæggelser og besparelser i en grad, som er helt uhørt.
Derudover er der i regeringens ideologiske felttog om brugerbetaling indført brugerbetalinger på voksenuddannelser, der i den grad har truet VUC-centrenes eksistens.
Det har Socialdemokratiet taget stærkt afstand fra.
Derfor er vi også meget tilfredse med, at netop VUC-centrene nu får mulighed for at løse den her opgave i faste rammer.
Socialdemokraterne er selvfølgelig interesseret i, at tilrettelæggelsen af de omtalte uddannelser er så effektiv og hensigtsmæssig som muligt, men samtidig skal vi også fortsat tage højde for forskelligheden af de uddannelser, som vi her er inde at pille ved.
Der ligger jo i ordet voksenuddannelsescenter, at VUC skal udbyde voksenuddannelse.
Derfor er det helt afgørende for Socialdemokraterne, at det voksenpædagogiske miljø bevares.
Det fremgår af lovforslaget, at undervisningsministeren vil tage højde for bevarelsen af de særlige studiemiljøer i forbindelse med, at der gives tilladelse til placering af et 2-årigt hf på VUC.
Jeg kunne godt tænke mig at få uddybet nærmere, hvordan undervisningsministeren forestiller sig, at der præcist kan tages højde for det på forhånd.
Samtidig med at det voksenpædagogiske miljø skal sikres, skal der også være nogle rammer, som gør, at de unge mennesker, der vælger den 2-årige hf og studenterkursuset, bliver stimuleret til at gennemføre uddannelsen.
Vi skulle nødig ende med et øget frafald, fordi de unge ikke får opfyldt deres behov for f.eks. studievejledning og socialt tilhørsforhold til studiestedet.
Det er altså nødvendigt, hvis den her lovgivning skal blive en succes, at der tages nøje hensyn til både de voksne og de unge uddannelsessøgende.
Så jeg vil gerne høre præcist, hvordan ministeren har tænkt sig at tage højde for det.
Med hensyn til kravene til centrenes rektor er vi enige med en række af de hørte organer i, at det er uhensigtsmæssigt at stille højere krav til VUC'ernes rektorer, end der stilles i dag.
Vi mener ikke, det er akademiske fagkundskaber, der er vigtigst i forbindelse med ledelsen af VUC, men nærmere generelle ledelseskompetencer og pædagogisk baggrund.
Det må derfor være tilstrækkeligt, hvis mindst én i centerets ledelse har de akademiske kvalifikationer, og vedkommende kan så forestå planlægningen af de gymnasiale uddannelser.
En lignende ændring foreslås jo også i høringsnotatet fra Uddannelsesstyrelsen.
For Socialdemokratiet er det vigtigt at fastslå, at ledelsessammensætningen på VUC i en opstartsfase ikke må være en barriere for, at der udbydes 2-årigt hf for unge med start
i det nye skoleår i 2004
Det håber jeg der er stor enighed om i ordførerkredsen.
Med de nævnte forbehold kan Socialdemokratiet støtte forslaget.